สังคมข่าวหุ้นเล็กเซียวหงส์
ดัชนีหุ้นไทยปิดตลาด 1,436.43 จุด เพิ่มขึ้น 12.37 จุด มูลค่าซื้อขาย 53,374 ล้านบาท ปรับตัวขึ้นแรงตามตลาดภูมิภาค ขานรับราคาน้ำมันปรับขึ้น ส่งผลให้มีแรงซื้อหุ้นกลุ่มบิ๊กแคป ไม่ว่าจะเป็นหุ้นกลุ่มแบงก์-กลุ่มพลังงาน ตลาดสัปดาห์นี้แกว่งตัวผันผวน ประเมินแนวต้าน 1,460 จุด แนวรับ 1,400 จุด...
6 มิ.ย. 2559

ดัชนีหุ้นไทยปิดตลาด 1,436.43 จุด เพิ่มขึ้น 12.37 จุด มูลค่าซื้อขาย 53,374 ล้านบาท ปรับตัวขึ้นแรงตามตลาดภูมิภาค ขานรับราคาน้ำมันปรับขึ้น ส่งผลให้มีแรงซื้อหุ้นกลุ่มบิ๊กแคป ไม่ว่าจะเป็นหุ้นกลุ่มแบงก์-กลุ่มพลังงาน ตลาดสัปดาห์นี้แกว่งตัวผันผวน ประเมินแนวต้าน 1,460 จุด แนวรับ 1,400 จุด…
*…SOLAR อย่างที่บอกเข้าตำรา “หมาตายเห็บกระโดด” จริงๆ ล่าสุด “หมอพงศ์ศักดิ์ ธรรมธัชอารี” และ “นริศ จิระวงศ์ประภา” ไม่ติดอยู่ใน 10 อันดับแล้ว จากที่ทั้งคู่เคยเป็นผู้ถือหุ้นใหญ่อันดับ 1 และ 2 ช่วงเดือนเม.ย. 59 ที่ผ่านมา เรียกว่า “สาดทิ้ง” เกือบเกลี้ยงว่างั้นเหอะ…ว่ากันว่างานนี้ “หมอพงษ์ศักดิ์” เลือดสาดเลยทีเดียว แต่เอาเถอะทุกการลงทุนมีความเสี่ยง เพียงแต่ความเสี่ยงจาก SOLAR ครั้งนี้ “มันเจ็บปวดๆๆๆ”…
*…PJW ลือกันหึ่งว่ากลุ่มทุนบรรจุภัณฑ์จากจีน เตรียมเข้าถือหุ้นPJW ผ่านการเก็บในกระดานและ PP บางส่วน…จริงเท็จประการใดว่ากันอีกที แต่ราคาหุ้นจะวิ่งได้อีกหลายรอบแน่ๆ กับการเก็งกำไรผลประกอบการปี 2559 จะดีสุด นับตั้งแต่เข้าตลาดเลยทีเดียว…
*…TRC เข้าถือหุ้น “เหมืองโปรแตชชัยภูมิ” สัดส่วน 26.22% สมบูรณ์แล้ว หลังชำระค่าหุ้นงวดสุดท้ายอีก 195 ล้านบาท รวมทั้ง 4 งวด เป็นเงิน 1,260 ล้านบาท…นั่นจะทำให้ TRC มีส่วนกำไรจาก “เหมืองโปรแตชชัยภูมิ” ตามสัดส่วน 26.22%พร้อมกับงานEPC อีกทางหนึ่งด้วย…เอ้า…รวยกันเข้าไปเลยครับ..
.*…TMB ชักเข้าชักออกขอปรับอัตราดอกเบี้ยออมทรัพย์ทั่วไปเป็นอัตราเดิม 0.125% หลังสร้างความฮือฮาประกาศลดดอกเบี้ยเงินฝากออมทรัพย์ทั่วไปเป็น 0% อ้างว่า “ลูกค้าบางส่วนไม่พร้อม” ไม่ทราบ “ลูกค้าไม่พร้อมหรือแบงก์ไม่พร้อม” หรือพอธนาคารอื่นๆ ไม่เล่นด้วย เลย “TMB ก็เลยไม่พร้อม” ใช่ป่ะเนี่ย!?…
*…SCI หุ้นดีแต่ราคาหุ้นไม่เอาไหน ล่าสุดเตรียมเซ็นสัญญารับงานส่วนที่เหลือในสปป.ลาว ทั้งโครงการปรับปรุงระบบไฟฟ้า ระยะที่ 2 มูลค่า 2,345 ล้านบาท และโครงการรับเหมาติดตั้งระบบส่งไฟฟ้าแรงสูง มูลค่า 10,500 ล้านบาท รวมมูลค่า 13,000 ล้านบาท ว่ากันว่าไม่เกินไตรมาส 2/59 เซ็นแน่นอน แหม…มันน่าจะทำให้หุ้นSCIมีชีวิตชีวาได้พอสมควรทีเดียว…
*… EIC จู่ๆ ราคาหุ้นพุ่งปรี๊ด 21.52% กับสตอรี่ “บริษัทลูกจะได้ดีลธุรกิจกีฬาฟุตบอลในจีน-ยุโรป” จริงไม่จริงไม่รู้ แต่ที่แน่ๆ “แรงเกิ้น” ใครไม่อยากตายลุยไปเลย แต่ถ้าไม่อยากหมดตัว “อย่าเข้าไปยุ่ง” จะดีกว่า…เพราะนี่คือยุทธวิธี “หลอกไปเชือด” แน่นอน….
*…หุ้นร้อนประจำวัน 3 มิ.ย. 59 ที่มีราคาและมูลค่าซื้อขายปรับขึ้นแรงและอยู่ระหว่าง (Trading Alert List) คือบริษัท เอ.เจ.พลาสท์ จำกัด (มหาชน)หรือ  AJ, บริษัท โพลีเพล็กซ์ (ประเทศไทย) จำกัด (มหาชน) หรือ PTL, บริษัท เถ้าแก่น้อย ฟู๊ดแอนด์มาร์เก็ตติ้ง จำกัด (มหาชน) หรือ TKN, ทำให้เข้าข่ายมาตรการกำกับการซื้อขายระดับ 1 ต้องใช้เกณฑ์ Cash Balance (ซื้อขายด้วยเงินสดทั้งจำนวน) มีผลตั้งแต่ 06 มิ.ย.-15 ก.ค. 59 ส่วนหลักทรัพย์ที่ขยายช่วงดำเนินการ ได้แก่ บริษัท คราวน์ เทค แอดวานซ์ จำกัด (มหาชน) หรือAJD, ใบสำคัญแสดงสิทธิในการจองซื้อหุ้นสามัญ ของบริษัท คราวน์ เทค แอดวานซ์ จำกัด (มหาชน) ครั้งที่ 1 หรือAJD-W1, ใบสำคัญแสดงสิทธิในการจองซื้อหุ้นสามัญ ของบริษัท คราวน์ เทค แอดวานซ์ จำกัด (มหาชน) ครั้งที่ 2 หรือAJD-W2, บริษัท คิวทีซี เอนเนอร์ยี่ จำกัด (มหาชน) หรือ QTC, บริษัท ธีระมงคล อุตสาหกรรม จำกัด (มหาชน) หรือ TMI มีผลตั้งแต่ 06 มิ.ย.-24 มิ.ย. 59…
*…ปิดท้ายกันเช่นเคยกับข่าวหุ้นเจาะตลาดออนทีวี ผ่านสถานีโทรทัศน์สปริงนิวส์ดิจิตอลช่อง 19 เวลา9.30-10.00 น. พบกันสดๆ กับ“มอร์นิ่งสตาร์ หุ้นดาวเด่น” ที่อัพเดตตลาดหุ้นทั่วโลก เพื่อมองแนวโน้มตลาดหุ้นไทยภาคเช้า ดำเนินรายการโดย วิษณุ โชลิตกุล…*…พร้อมพบกับรายการ “ข่าวหุ้นเจาะตลาด ออนเรดิโอ” ผ่านสถานีข่าวจริงสปริงเรดิโอ FM 98.5 MHz. โดยสุภชัย ปกป้อง, บูรพา สงวนวงศ์ และทีมงานข่าวหุ้นธุรกิจ ตั้งแต่เวลา 9.30-11.00 น.ที่จะมาเจาะลึกเรื่องหุ้นช่วงก่อนและหลังเปิดตลาดหุ้นภาคเช้างานนี้จัดเต็มๆ ชั่วโมงครึ่ง…
*…เท่านั้นไม่พอต่อเนื่องกันด้วย “ชัด ลึก ทุกกลยุทธ์ธุรกิจ” กับรายการ “Business Focus” เวลา 11.00-12.00 น. โดยสุภชัย ปกป้อง และทีมงานข่าวหุ้นธุรกิจ การันตีทุกโจทย์เรื่องหุ้นและธุรกิจ หาคำตอบได้ที่ข่าวหุ้นธุรกิจเท่านั้น